વાયબ્રન્ટ ગુજરાત ગ્લોબલ ઇન્વેસ્ટર્સ સમિટ 2015માં યુનાઇટેડ નેશન્સના સેક્રેટરી જનરલ બાદ હવે અમેરિકાના સેક્રેટરી ઑફ સ્ટેટ (વિદેશ પ્રધાન) જ્હોન કેરીએ પણ હાજર રહેવાની સહમતિ આપતાં જાન્યુઆરીમાં યોજાનારી સાતમી વાયબ્રન્ટ સમિટ ખરા અર્થમાં હાઈપ્રોફાઈલ અને ગ્લોબલ બની રહેશે. નાણામંત્રી સૌરભ પટેલે જણાવ્યું હતું કે, મુખ્યમંત્રીએે આપેલા આમંત્રણનો સ્વીકાર કરી અમેરિકાના વિદેશપ્રધાન જ્હોન કેરી પણ વાયબ્રન્ટ સમિટમાં ઉપસ્થિત રહી સહભાગી બનશે. તેમની સાથે ભારત ખાતેના અમેરિકાના રાજદૂત કેથલિન સ્ટીફન તથા અમેરિકાની અગ્રણી કંપનીઓના અધિકારીઓ સહિતનું 80-90 સભ્યોનું ડેલિગેશન પણ સમિટમાં ભાગ લેશે.